REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/434-13

13. novembar 2013. godine

B e o g r a d

Z A P I S N I K

34. SEDNICE ODBORA ZA ZAŠTITU ŽIVOTNE SREDINE

NARODNE SKUPŠTINE REPUBLIKE SRBIJE,

ODRŽANE 13. NOVEMBRA 2013. GODINE

Sednica je počela u 14,10 časova.

Sednicom je predsedavala Milica Vojić Marković, predsednik Odbora.

Sednici su prisustvovali članovi Odbora: Aleksandra Tomić, Zoran Bojanić, Biljana Ilić Stošić i Judita Popović.

Sednici su prisustvovali zamenici članova Odbora: Radoslav Milovanović (Dejan Nikolić) i Nevena Stojanović (Zoran Vasić).

Sednici nisu prisustvovali članovi Odbora: Željko Sušec, Jelena Mijatović, Gordana Čomić, Ivan Karić, Živojin Stanković, Ivana Dinić, Jelena Travar Miljević i Konstantin Arsenović, niti njihovi zamenici.

Sednici je prisustvovao i narodni poslanik Srđan Miković.

Sednici su prisustvovali: predstavnici Ministarstva energetike, razvoja i zaštite životne sredine: Jovana Jarić, posebni savetnik ministra, Gordana Petković, viši savetnik, Ljiljana Peković, načelnik, Radmila Šerović, načelnik Odeljenja za upravljanje otpadom, Pavle Jovanović, rukovodilac grupe za CITES, Snežana Prokić, viši savetnik, Gordana Mišev, samostalni savetnik, Ivana Radosavljević, samostalni savetnik, Mirjana Knežević, savetnik, predstavnici civilnog sektora na „Zelenoj stolici“: Vladimir Radojčić iz Trag fondacije i Jelena Mićić iz Centra modernih veština, predstavnici Privredne komore Srbije: Siniša Mitrović i Dragan Dilparić, Ana Petrović Vukićević iz Udruženja reciklera Srbije i Maja Bobić iz Evropskog pokreta u Srbiji.

S obzirom da nije bilo kvoruma za odlučivanje, na osnovu člana 72. stav 5. Poslovnika Narodne skupštine, sednica je održana bez kvoruma za odlučivanje, po dnevnom redu predloženom u sazivu:

1. Informisanje Odbora o rešenjima sadržanim u nacrtima zakona iz oblasti zaštite životne sredine;
2. Razno.

Otvarajući sednicu Odbora, Milica Vojić Marković, predsednik Odbora, ukazala je na važnost činjenice da poslanici budu blagovremeno upoznati sa nacrtima zakona iz oblasti životne sredine, kako bi mogli da se u potpunosti upoznaju sa ovim tekstovima i, ukoliko za tim bude bilo potrebe, daju predloge za njihovo poboljšanje.

Jovana Jarić iz Ministarstva energetike, razvoja i zaštite životne sredine istakla je da smatra da je dobra praksa da se poslanici upoznaju sa radnim tekstovima zakona pre nego što oni uđu u zvaničnu skupštinsku proceduru. Trenutno su u izradi tri radna teksta zakona koji se nalaze u fazi javne rasprave i prezentacije. U izradu ovih tekstova bili su uključeni svi relevantni činioci, pre svih privatni sektor, privredne komore, pokrajinska administracija kao i svi drugi relevantni činioci.

U izlaganju Gordane Petković, koje je usledilo kroz *Power point* prezentaciju, članovima odbora predstavljen je Nacrt zakona o izmenama i dopunama Zakona o zaštiti životne sredine. Potreba za izradom zakona nastala je usled usvajanja strateških dokumenata kojima je predviđena revizija zakona u ovoj oblasti. Tu pre svega spadaju Nacionalna strategija Republike Srbije za aproksimaciju u oblasti životne sredine („Službeni glasnik RS“, broj 80/11), Nacionalni Program za usvajanje pravnih tekovina EU za period 2013-2016, a zbog postojanja određenih pravnih praznina izvršeno je i usklađivanje sa relevantnim međunarodnim ugovorima. Navedeni su i važeće propisi domaćeg zakonodavstva, sa kojima je potrebno izvršiti usklađivanje pomenutog nacrta zakona. Obrazlažući ključne izmene i dopune zakona, istakla je da se na ovaj način bliže definišu pojmovi (otpad, informacije o životnoj sredini, mulj i sediment i dr); promet ugroženih vrsta flore i faune; uslovi zaštite životne sredine u prostornim i urbanističkim planovima; zaštita voda; upravljanje otpadom; sadržina projekata sanacije i remedijacije; kontrola opasnosti od velikog udesa; informisanje o životnoj sredini i učešće javnosti; uključivanje u sistem EMAS; sanacioni planovi u skladu sa šemama državne pomoći; finansiranje zaštite životne sredine (buđetski fond za zaštitu životne sredine RS); ekonomski instrumenti (podsticajna sredstva) i dr.

Nacrt zakona o izmenama i dopunama Zakona o zaštiti prirode, kroz prezentaciju, predstavila je Snežana Prokić, koja je istakla da je potreba za donošenjem ovog zakona nastala zbog usvajanja određenog broja međunarodnih ugovora sa kojima je potrebno usaglasiti zakon koji reguliše ovu oblast. Tom prilikom ona je navela sve relevantne međunarodne ugovore, direktive EU i domaće zakone sa kojima je potrebno izvršiti usklađivanje. Pre izrade ovog nacrta zakona, napravljen je uvid u stanje pravne uređenosti postojećeg zakona, njegove neusaglašenosti sa drugim propisima, postojanja pravnih praznina i nedostataka i nepreciznosti u pogledu materijalno-pravnih rešenja. Radna grupa koja je pisala ovaj nacrt zakona razmatrala je i mogućnost da se napiše novi zakon o zaštiti prirode, ali se u ovom trenutku od toga odustalo zbog hitnosti usvajanja određenih rešenja u što kraćem roku. Dodatni akcenat dat je regulisanju ekološke mreže u Srbiji kao jednog od instrumenata predviđenog pravom EU za zaštitu prirode koji omogućava zaštićenim područjima da kroz ekološke koridore mogu da funkcionišu i da se taj sistem funkcionalno unapredi. Ustanovljavanjem ekološke mreže teži se očuvanju biodiverziteta, jačanju funkcionalne celovitosti ekološke mreže i restauraciji degradiranih ekosistema i tipova staništa. Ekološka mreža integriše sledeće elemente: ekološki značajna područja, ekološke koridore i zaštitnu zonu, gde je ona potrebna. U Republici Srbiji postoji 101 ekološki značajno područje i 61 područje kandidovano za EMERALD mrežu. Takođe, u Srbiji postoje tri biogeografska regiona, a to su: panonski, kontinentalni i alpski region. Na kraju prezentacije, Snežana Prokić je taksativno pobrojala članove nacrta zakona u kojima se kroz izmene i dopune u postojećem zakonu vrši transpozicija EU direktiva.

Prezentaciju o Nacrtu zakona o izmenama i dopunama zakona o zaštiti prirode predstavio je i Pavle Jovanović. On je dodao da se ovim nacrtom bliže definišu pojmovi kao što su strogo zaštićene i zaštićene divlje vrste, ali se vrše i neke tehničke izmene i dopune termina. U dosadašnjoj primeni zakona primećeno je da nije na adekvatan način regulisano držanje živih primeraka divljih životinja. Iz tog razloga, ovim nacrtom zakona predviđena je zabrana držanja pojedninih vrsta, a tu pre svega spadaju krupne zveri, otrovne zmije, primati i druge vrste čije držanje predstavlja određene bezbednosne i zdravstvene opasnosti. Što se tiče građana koji već drže ove životinje, a koji prijave ili su prijavili posedovanje ovih vrsta, u narednom periodu biće odlučeno da li će im se dozvoliti da zadrže životinje ili će im životinje biti oduzimane, uz amnestiju prema vlasnicima. U reglisanju ove oblasti kao primer poslužila su zakonodavstva Italije i Portugala. Nacrtom zakona takođe je izvršeno usaglašavanje sa direktivom EU, koja se odnosi na zoološke vrtove. Planirano je i da se otpočne sa evidencijom svih zaštićenih životinjskih vrsta u vlasništvu fizičkih i pravnih lica i porekla ovih životinja. Pretpostavlja se da postoji oko 40.000 primeraka ovih životinja, a za oko 90 procenata ne postoji evidencija o poreklu. Nacrtom zakona je predviđeno da se sve do sada pribavljene životinje mogu evidentirati uz izjavu vlasnika o poreklu, a da će za sve buduće slučajeve biti predviđena stroga procedura o dokazivanju porekla pribavljanja. Reguliše se i uzgoj i trgovina ovim vrstama. Zbog nedovoljno preciznog definisanja, izmene će pretrpeti i odredbe koje se odnose na oduzimanje životinja, obezbeđivanje smeštaja za oduzete životinje i troškova za njihov smeštaj, ovlašćenja ispektora i oduzimanje primeraka koji su predmet prekršaja.

Nacrt zakona o izmenama i dopunama Zakona o upravljanju otpadom predstavila je Radmila Šerović, koja je istakla da je ovaj nacrt zakona napisan pre svega iz razloga usklađivanja sa međunarodnim ugovorima, pravnim tekovinama EU i otklanjanja neusaglašenosti i pravnih prazina unutar domaćeg zakonodavstva. Nakon analize važećeg zakona, uočeno je da je potrebno izvršiti određene izmene i dopune u oblasti izdavanja i vrsta dozvola, upravljanja komunalnim otpadom i obaveza jedinica lokalne samouprave, organizacija u sistemu upravljanja otpadom, izveštavanja, finansiranja, inspekcijskog nadzora i rokova za implementaciju, obaveze vlasnika PCB otpada, načina skupljanja i uklanjanja uređaja koji sadrže PCB. Nacrtom se predviđaju izuzeci od primene, a oni se odnose na otpadne vode, sporedne proizvode životinjskog porekla, osim onih koji su namenjeni za spaljivanje, odlaganje na deponiju ili korišćenje u postrojenjima za biogas ili postrojenjima za kompostiranje, ostatke uginulih životinja na koje se primenjujuju propisi u oblasti veterinarstva i otpad na koji se primenjuju propisi o upravljanju rudarskim otpadom kao i na sedimente premeštene unutar površinskih voda koji su neopasni. Precizirane su definicije: farmaceutskog otpada, medicinskog otpada, mobilnog postrojenja za upravljanje otpadom, odvojenog sakupljanja, odlaganja otpada, prevencije, odvojenog sakupljanja i dr. Na kraju prezentacije, članovima Odbora je predstavljena i tabela kojom je prikazano trenutno stanje usklađenosti u ovoj oblasti sa propisima EU.

U diskusiji koja je usledila, učestvovali su: Srđan Miković, Gordana Petković, Vladimir Radojčić, Ana Petrović Vukićević i Maja Bobić.

Narodni poslanik Srđan Miković, sugerisao je da je potrebno zadržati dobra rešenja u važećem zakonu, kojima je regulisano prikupljanje sredstava na nivou lokalnih samouprava, pre svega na teritorijama naročito ugroženih ekoloških područja, kao i da se obrati pažnja na pitanje očuvanja prirode na prostoru Deliblatske peščare, jer se na toj teritoriji nalazi čak osam opština u Banatu.

Gordana Petković je odgovorila da je u proteklom periodu bilo mnogo usaglašavanja sa Ministarstvom finansija a da će sva rešenja u vezi sa posebnim prihodima lokalnih samouprava biti zadržana, kao i da je ministarstvo otvoreno za sve sugestije usmerene ka poboljšanju predloženih tekstova.

Vladimir Radojčić iz Trag fondacije je ukazao na to da su, prilikom izrade ovih nacrta zakona, potpuno bile isključene organizacije civilnog društva. On je izneo mišljenje da je članom 92. Nacrta zakona o izmeni i dopuni Zakona o zaštiti životne sredine, kojim se osniva budžetski fond, ostavljen isuviše veliki prostor ministru za diskreciono odlučivanje. Takođe, on je dodao da smatra da je loše što je ukinut Fond za zaštitu životne sredine i da tako nešto nije učinjeno ni u jednoj od zemalja u okruženju, iako su postojale zloupotrebe.

Ana Petrović Vukićević je, ispred Udruženja reciklera Srbije, je rekla da se industrija recikliranja nalazi u veoma teškom položaju, da su sredstva koja su dugovana reciklerima bila uplaćena sa velikim zakašnjenjem i da bi zanemarivanje ove grane industrije dovelo do veoma teških posledica, te da bi zbog toga veliki broj radnika ostao bez posla.

Maja Bobić predložila je da se, u saradnji sa pojedinim odborima Narodne skupštine, organizuje jednodnevni seminar o procesu pristupanja Evropskoj uniji, a koji bi za temu, između ostalog, imao i pitanje izazova u oblasti zaštite životne sredine.

Predsednik odbora se zahvalila na ovom predlogu i dodala da će, u razgovoru sa članovima Odbora i predsednicima drugih odbora, predložiti termin za održavanje takvog seminara.

Gordana Mišev odgovorila je na prethodna izlaganja Vladimira Radojčića i Ane Petrović Vukićević da je Fond za zaštitu životne sredine ugašen zbog netransparentnosti trošenja sredstava, kao i da je, posle gašenja Fonda, ostao dug od sedam milijardi dinara. Funkcionisanje budžetskog fonda, koji je predviđen nacrtom zakona biće na mnogo bolji način regulisano i tačno će moći da se proveri gde i kolika količina novca odlazi. Što se tiče pitanja reciklažne industrije, ona je dodala da su predstavnici Evropske unije već dali primedbe na to što država daje subvencije u ovoj oblasti. Iz tog razloga, ministarstvo je pristupilo rešavanju ovog problema i, kroz izmene zakona, biće predviđen niz izmena i dopuna koje će imati za cilj podsticaj reciklažne industrije.

Na kraju, predsednik Odbora je istakla da je otvoreno mnogo tema, ali da će zbog vremenskog ograničenja zbog obaveza članova Odbora na plenarnoj sednici, one biti razmatrane na nekoj od narednih sednica odbora.

Sednica je završena u 15,20 časova.

SEKRETAR PREDSEDNIK

Milica Bašić Milica Vojić Marković